SMT ปิดพุ่ง 6% ลุ้นกำไร Q3 แตะ 58 ลบ. รับยอดขายโต-คุมต้นทุนเด่น โบรกฯชูเป้า 7.90 บ.
SMT ปิดพุ่ง 6% โบรกฯชูเป้า 7.90 บ. มองกำไรไตรมาส 3 โต 35% แตะ 58 ลบ. จากยอดขายรวมเพิ่มขึ้น อีกทั้งการปรับประสิทธิภาพการผลิตและบริหารวัตถุดิบได้ดี
 
1 พ.ย. 2564

ผู้สื่อข่าวรายงานว่าวันนี้ (1 พ.ย. 2564) ราคาหุ้นบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ปิดตลาด อยู่ที่ระดับ 6.20 บาท เพิ่มขึ้น 0.35 บาท หรือ 5.98% โดยทำจุดสูงสุดที่ 6.20 บาท และทำจุดต่ำสุดที่ 5.85 บาท ด้วยมูลค่าการซื้อขาย 70.81 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (29 ต.ค. 2564) ว่า แนวโน้มกำไรสุทธิไตรมาส 3/2564 อยู่ที่ 58 ล้านบาท เพิ่มขึ้น 35% จากงวดเดียวกันของปีก่อน และเพิ่มขึ้น 4% จากไตรมาสก่อน หากหักผลของอัตราแลกเปลี่ยนคาดมีกำไรใกล้เคียงไตรมาส 2/2564 (กำไร 2 ล้านบาท) และในไตรมาส 3/2563 (กำไร 1 ล้านบาท) คาดว่าธุรกิจปกติมีกำไร 56 ล้านบาท เพิ่มขึ้น 34% จากงวดเดียวกันของปีก่อน และเพิ่มขึ้น 4% จากไตรมาสก่อน
โดยมีปัจจัยบวก จาก (1) คาดยอดขายรวม เพิ่มขึ้น 29% จากงวดเดียวกันของปีก่อน และเพิ่มขึ้น 7% จากไตรมาสก่อน ซึ่งเติบโตเมื่อเทียบจากงวดเดียวกันของปีก่อน และจากไตรมาสก่อน จากการส่งมอบสินค้าเพิ่มขึ้นในกลุ่ม Optics และ PCBA &amp; Box build ประกอบกับ (2) การปรับประสิทธิภาพการผลิตและบริหารวัตถุดิบได้ดี ทำให้คาด Gross margin ดีขึ้น เทียบช่วงเดียวกันของปีก่อนเทียบไตรมาสก่อนหน้า เป็น 20.80%
สำหรับแนวโน้มไตรมาส 4/2564 คาดกำไรปกติราว 65 ล้านบาท เติบโตสูง 148% จากงวดเดียวกันของปีก่อน (ไตรมาส 4/2563 กำไรปกติ 26 ล้านบาท) และเติบโตเพิ่มขึ้น 15% จากไตรมาสก่อน นับเป็นไตรมาสดีสุดของปี ตามการเติบโตของยอดขายในสินค้ากลุ่มหลัก (Optics และ PCBA &amp; Box build) และคาดว่าเปอร์เซ็นต์ Gross margin ดีขึ้นจากไตรมาส 4/2563 และใกล้เคียงกับไตรมาส 3/2564
นอกจากนี้ตั้งแต่ 1 พ.ย. 2564 การเปิดประเทศแบบไม่ต้องกักตัว มองเป็นปัจจัยบวกต่อการเจรจาและเซ็นสัญญาจ้างผลิตสินค้ากับกลุ่มลูกค้า Potential Customer ต่อยอดการเติบโตในปี 2565 คงคำแนะนำ “ซื้อ” ราคาเป้าหมายปี 2565 ที่ 7.90 บาท